<classify> Akizungumza na gazeti hili jana, Katibu Mkuu wa Magongo mkoa wa Dar es Salaam DRHA, Mnonda Magani alisema mashindano hayo yatashirikisha timu za kiraia na wanafunzi wa shule za sekondari na msingi ambazo zilipatiwa elimu ya mchezo huo tangu mwaka uliopita.Alisema tayari timu kadhaa zimethibitisha ushiriki wao kwenye michuano hiyo zikiwemo TPDF timu mbili, Magereza, Kibasila Sekondari, Kigamboni, Juhudi Sekondari, Dar Calser timu nne, Dar Stars, Chuo Kikuu cha Dar es Salaam, Nia Njema Sekondari na Makongo Sekondari.Tumeamua kushiriki timu kuanzia shule za msingi, sekondari, vyuo na hata klabu za mtaani. Lengo ni kuwaleta pamoja kujifunza zaidi nini wengine wanachofanya, na kuleta ushindani wa timu na hata wachezaji ambao baadaye watakuwa ni lulu kwa timu ya taifa, alisema.Magani alisema elimu waliyotoa mwaka jana imesaidia ushiriki mkubwa wa timu msimu huu na kwamba wanategemea kupata vipaji vipya ambavyo vitaongeza nguvu kwenye timu ya taifa.Alisema mipango ya maandalizi inaendelea vizuri katika kuhakikisha yanafanyika kwa usalama lakini pia wakiendelea na mikakati ya kutafuta udhamini kwa ajili ya kuunga mkono.  <topic>: michezo 